**ВИСОКА ШКОЛА АКАДЕМСКИХ СТУДИЈА „ДОСИТЕЈ“ У БЕОГРАДУ**

**СТАТУТ**

**ВИСОКЕ ШКОЛЕ АКАДЕМСКИХ СТУДИЈА „ДОСИТЕЈ“ У БЕОГРАДУ**

Београд, август, 2015.

**Висока школа академских студија „Доситеј“ у Београду**

Датум: 07.08.2015. године

Савет Високе школе академских студија „Доситеј“ у Београду, на основу члана 53. став 1. тачка 1. Закона о високом образовању (“Сл.гласник РС“, бр.76/2005, 100/2007 – аутентично тумачење, 97/2008, 44/2010, 93/2012, 89/2013 и 99/2014), на седници одржаној 07.08.2015. године, доноси:

**СТАТУТ**

**ВИСОКЕ ШКОЛЕ АКАДЕМСКИХ СТУДИЈА „ДОСИТЕЈ“ У БЕОГРАДУ**

**I ОСНОВНЕ ОДРЕДБЕ**

**Предмет уређивања**

**Члан 1.**

Овим статутом ( у даљем тексту: Статут) уређује се: организација, делатност и пословање Високе школе академских студија „ Доситеј“ у Београду ( у даљем тексту: Висока школа), статус Високе школе, управљање и руковођење, састав, надлежност и начин одлучивања органа Високе школе, статус наставника, сарадника, студената и ненаставног особља, као и друга питања од значаја за обављање делатности и рад Високе школе.

**Статус, називи, седиште Високе школе**

**Члан 2.**

Висока школа је самостална високошколска установа, која остварује академске основне и мастер академске студије и развија истраживачки и стручни рад из друштвено-хуманистичког образовног поља, у складу са дозволом за рад.

Оснивач Високе школе је Средња школа Доситеј, ул. Нушићева 12а, из Београда.

Непокретности и друга средства које обезбеди Оснивач могу се користити само за обављање делатности Високе школе и не могу се отуђити без сагласности Оснивача.

Непокретности и друга средства које Висока школа стиче обављањем делатности, као и на основу завештања и поклона својина су Високе школе.

**Члан 3.**

Висока школа има својство правног лица са правима, обавезама и одговорностима утврђеним законом и Статутом.

Висока школа у обављању своје делатности средствима која обезбеђује оснивач, у правном промету иступа на основу овлашћења из Статута, у своје име.

Висока школа располаже сопственим средствима, у правном промету иступа у своје име и за свој рачун, у складу са законом и Статутом.

Висока школа обавља делатност под називом “Висока школа академских студија „Доситеј“ у Београду“, односно под скраћеним називом “ВШД“.

Седиште Високе школе је у Београду, ул.Нушићева бр. 12а.

**Пословање Високе школе**

**Члан 4.**

Висока школа организује и изводи акредитоване студијске програме, на основу дозволе за рад надлежног органа, регистроване делатности Високе школе и одлуке Савета.

Висока школа реализује програме образовања током читавог живота, као и друге програме стучног усавршавања ван оквира студијских програма, у складу са Законом о високом образовању ( у даљем тексту: Закон) и Статутом.

**Сарадња Високе школе**

**Члан 5.**

Ради успешнијег остваривања задатака из свог делокруга Висока школа остварује сарадњу са заинтересованим високошколским образовним установама у земљи и иностранству.

**Дан Високе школе**

**Члан 6.**

Дан Високе школе је 03.август, у спомен дану када је, 2015. године, донесен Оснивачки акт Високе школе академских студија Доситеј.

**Делатност Високе школе**

**Члан 7.**

Делатност Високе школе је високо образовање, истраживачки рад, стручни рад и друге делатности у циљу комерцијализације резултата истраживачког рада Високе школе.

Делатности Високе школе су:

85.42 Високо образовање;

85.59 Остало образовање;

82.19 Фотокопирање, припремање докумената и друга специјализована канцеларијска подршка;

85.60 Помоћне образовне делатности;

91.01 Делатности библиотека и архива;

74.90 Остале стручне, научне и техничке делатности;

73.20 Истраживање тржишта и испитивање јавног мњења;

70.22 Консултантске активности у вези са пословањем и осталим управљањем;

70.21 Делатност комуникација и односа с јавношћу;  
72.20. Истраживање и развој у друштвеним и хуманистичким наукама;

72.19. Истраживање и развој у осталим природним и техничко-технолошким наукама;

69.19. Остале помоћне делатности у пружању финансијских услуга, осим осигурања и пензијских фондова;

59.11. Производња кинематографских дела, аудио-визуелних производа и телевизијског програма;

58.19. Остала издавачка делатност;

58.14 Издавање часописа и периодичних издања;

58.11 Издавање књига;

47.61 Трговина на мало књигама у специјализованим продавницама;

56.29 Остале услуге припреме и послуживања хране

56.30 Услуге припреме и послуживања пића

62.01 Рачунарско програмирање

62.02 Консултантске делатности у области информационе технологије

62.09 Остале услуге информационе технологије

70.10 Управљање економским субјектом

Висока школа за потребе своје образовне и истраживачке делатности, обавља спољнотрговинске послове који се односе на увоз и извоз књига, часописа, брошура и других публикација, као и увоз и извоз истраживачких, истраживачко-развојних услуга, услуга пружања и коришћења информација и знања и других услуга у области образовања.

Висока школа обавља и друге послове који служе обављању делатности уписаних у регистар.

**Повезивање високог образовања, науке и праксе**

**Члан 8.**

Висока школа може оснивати правна лица чијим делатностима се повезује високо образовање, наука и пракса, и друге организационе јединице, у складу са законом.

Ради подстицања развоја студената који показују натпросечне резултате, њиховог запошљавања и стипендирања, помагања одређених социјалних, културних и других активности студената, подстицања и помагања стваралаштва у науци и високом образовању, као и ради других циљева од општег интереса, Висока школа може оснивати фондације и фондове.

Одлуку о оснивању правних лица и других организационих јединица, фондова и фондација из ст. 1-3. овог члана, доноси Савет Високе школе, на предлог Наставно-научног већа Висока школа ( у даљем тексту: Веће).

**Аутономија Високе школе**

**Члан 9.**

Аутономија Високе школе, у складу са Законом, обухвата право на:

1. предлагање студијских програма
2. утврђивање правила студирања и услова уписа студената;
3. уређење унутрашње организације;
4. доношење статута и избор органа управљања и пословођења и студенстког парламента;
5. предлагање избора наставника и избор сарадника;
6. издавање јавних исправа;
7. располагање финансијским средствима, у складу са законом;
8. коришћење имовине, у складу са законом;
9. одлучивање о прихватању пројеката и о међународној сарадњи;
10. друга права која произилазе из добрих академских обичаја.

Простор Високе школе је неповредив и у њега не могу улазити припадници органа унутрашњих послова без дозволе директора, осим у случају угрожавања опште сигурносних живота, телесног интегритета, здравља или имовине.

**Чланови академске заједнице и академске слободе**

**Члан 10.**

Чланови академске заједнице су сви наставници, студенти и други учесници у процесу високог образовања, истраживачког и стручног рада.

Узајамност и партнерство свих припадника академске заједнице основни је принцип по којем делује Висока школа.

Академска слобода у Високој школи је:

1. слобода сваког члана академске заједнице у истраживачком раду, укључујући слободу објављивања и јавног представљања својих резултата
2. слобода избора метода интерпретације наставних садржаја.

Чланови академске заједнице дужни су да унутар Високе школе делују политички неутрално, без истицања личних политичких ставова.

На Високој школи није дозвољено организовање или деловање политичких странака, нити одржавање скупова или на други начин деловање које има у основи политичке или страначке циљеве.

На Високој школи није дозвољено верско организовање или деловање, осим у контексту обележавања верских празника, у складу са законом.

Директор Високе школе се стара о поштовању обавеза из ст. 4.-7. овог члана и предузима потребне мере да се спречи њихово кршење.

**Печат**

**Члан 11.**

Висока школа има два печата:  
  
1) Печат округлог облика, пречника 32 мм ( велики печат), са грбом Републике Србије у средини и кружним натписом Република Србија, Висока школа академских студија “Доситеј“ у Београду.

Печат из тачке 1) овог члана служи за оверу јавних исправа.

2) Печат округлог облика пречника 25 мм ( мали печат), који по ободу печата до кружне линије садржи текст: Висока школа академских студија „Доситеј“ у Београду. У средини печата налази се амблем Висока школа са иницијалима Висока школа.

Мали печат служи за оверу исправа и аката Високе школе, изузев јавних исправа.

Печати су на српском језику и ћириличном писму.

Број печата, њихова употреба, чување и уништавање, уређује се одлуком директора Високе школе.

**Штамбиљ**

**Члан 12.**

Висока школа има два штамбиља правоугаоног облика, дужине 60мм и ширине 30мм, који садржи пун назив Високе школе, адресу у Београду, ул. Нушићева бр.12а, а испод тога празно место за број и датум.

**Знак и лого**

**Члан 13.**

Висока школа може да има знак и лого. Одлуку о изгледу знака и лого-а доноси Савет, на предлог директора. Знак односно лого Високе школе ставља се на свим издањима и другим писаним материјалима Високе школе, осим на обрасцима прописаним посебним прописима.

**Заступање и представљање**

**Члан 14.**

Високу школу заступа и представља директор Високе школе.

Директор има право да предузима све правне радње у име и за рачун Високе школе, у оквиру овлашћења датих Законом, Статутом и уз сагласност Оснивача.

**Члан 15.**

Директора у случају одсутности или спречености замењује заменик директора.

Високу школу могу заступати заменици директора и секретар Високе школе, на основу посебног пуномоћја, односно овлашћења директора Високе школе уз сагласност Оснивача.

**Јавност рада Високе школе**

**Члан 16.**

Рад Високе школе је јаван.Висока школа је дужна да обавештава своје запослене, студенте и друга заинтересована правна и физичка лица о питањима од интереса за остваривање њихових права и обавеза.

Јавност рада Висока школа остварује:

1. присуством представника средства јавног информисања седницама Савета, Већа и Студентског парламента Високе школе, осим о питањима када се расправља са елементима поверљивости.
2. саопштењима, изјавама и интервјуима директора и овлашћених представника ( од стране Оснивача) Високе школе, у складу са претходном тачком, председника Савета, Заменика директора и секретара Високе школе;
3. оглашавањем на интернет страницама Високе школе;
4. активношћу рачунарског центра Високе школе;
5. издавањем редовних и посебних публикација;
6. поступањем у складу са законом којим се уређује слободан приступ информацијама од јавног значаја.

Оснивач, директор, помоћник директора или лице које Оснивач овласти у име Високе школе, дају службена обавештења о пословању и развоју Високе школе.

**Пословна тајна**

**Члан17.**

Пословном тајном сматрају се подаци због чијег би саопштавања или давања на увид неовлашћеној особи могле наступити штетне последице за интерес Високе школе, њен углед, односно интерес и углед запослених и студената.

Пословном тајном сматрају се подаци:

1. које Оснивач и директор прогласе пословном тајном, у складу са општим актом;
2. који се односе на начин и мере поступања у случају ванредних околности;
3. које као пословну тајну Висока школа сазна од других правних лица;
4. који се односе на послове које Висока школа обавља за потребе других институција, ако су заштићени одговарајућим степеном тајности;
5. који садрже понуде на конкурс, до објављивања резултата конкурса;
6. други подаци који су законом или другим прописом утврђени као тајни подаци.

Податке који представљају пословну тајну другим особама могу саопштавати директор или лице коју овласти Оснивач.

Висока школа ће ускратити давање података јавности уколико су ти подаци, сагласно посебном закону, државна, службена, војна или пословна тајна.

Податке који представљају пословну тајну Високе школе, директор може саопштити или дати на увид само субјектима који за то имају правни интерес.

Исправе које представљају пословну тајну и које су као такве означене, евидентирају се и чувају у архиви Високе школе под посебним бројевима.

**II ОРГАНИЗАЦИЈА ВИСОКЕ ШКОЛЕ**

**Врсте организационих јединица**

**Члан 18.**

Висока школа у свом саставу има организационе јединице: наставне јединице, Високошколске центре и стручне службе.

**Наставне јединице** Високе школе су катедре.

У циљу развоја студија, наставе, истраживачког рада, на Високој школи се образују **високошколски центри**.

**Стручне службе** Високе школе су:

1. Служба за опште и правне послове;
2. Студентска служба;
3. Библиотека;
4. Финансијско- рачуноводствена служба;
5. Техничка служба.

Одлуку о организовању и укидању организационих јединица Високе школе доноси Савет Високе школе, на предлог Већа уз сагласност Оснивача.

**Катедре**

**Члан 19.**

Катедре се организују за једну или више научних области ( за један или више сродних наставних предмета који припадају ужој научној области). Распоред предмета по катедрама одређује Веће, својом одлуком.

**Члан 20.**

Чланови катедре су наставници и сарадници који су изабрани за ужу научну област која припада датој катедри.

Члан катедре може одлучивати само на једној катедри, а која је покренула поступак за његов избор.

У раду и на седницама катедре без права одлучивања могу учествовати наставници, истраживачи и други стручњаци који нису запослени на Високој школи, ако им је поверен део наставе из предмета или учествују у истраживачком пројекту.

Радом катедре руководи шеф катедре, кога бира Веће, на предлог катедре.

Катедра утврђује предлог за шефа катедре, тајним гласањем, већином гласова свих чланова катедре.

Шеф катедре бира се из реда наставника школе, на период од три године.

Шефу катедре престаје дужност пре истека мандата, на лични захтев или због разрешења.

Шеф катедре не може бити лице које је изабрано на функцију директора, односно заменика директора.

Одлука о разрешењу доноси се на исти начин и по истом поступку по коме се шеф катедре бира.

**Члан 21.**

Катедра ради на седницама које сазива и њима руководи шеф катедре.

Шеф катедре је дужан да сазове седницу на захтев 1/3 чланова катедре, Већа, директора или Оснивача.

Катедра доноси одлуке већином гласова укупног броја чланова катедре.

**Надлежност катедре**

**Члан 22.**

Катедра:

1. Предлаже програме предмета;
2. Предлаже покретање поступка за избор у знање и заснивање радног односа наставника и сарадника;
3. Предлаже састав комисије за припрему извештаја за избор у звање и заснивање радног односа наставника и сарадника;
4. Предлаже ангажовање гостујућих професора, професора емеритуса и наставника других Високих школа;
5. Даје мишљење у поступку давања сагласности за ангажовањем наставника и сарадника на другој високошколској установи.
6. Учествује у припреми предлога и даје мишљење о студијским програмима Високе школе;
7. Учествује у припреми предлога и даје мишљење о програмима истраживачког рада на Високој школи;
8. Даје мишљење о научним радовима и научним пројектима у којима учествују наставници и сарадници катедре;
9. Даје мишљење Већу поводом избора у знање наставника и сарадника на нематичним Високим школама;
10. Стара се о редовном одвијању наставе, као и њеној покривености уџбеницима и потребном литературом на предметима у оквиру катедре;
11. Именује рецензенте уџбеника и других публикација, разматра рецензије истих, прихвата их и упућује одговарајућој комисији Већа на даљи поступак;
12. Обавља и друге послове из делокруга катедре;

**Високо школски центри**

**Члан 23.**

У циљу развоја студија, наставе, истраживачког и стручног рада, на Високој школи се образују високошколски центри.

Одлуку о образовању високошколског центра доноси Савет Високе школе, на предлог Већауз сагласност Оснивача.

У одлуци из става 2. овог члана утврђује се делокруг и начин финансирања и рада високошколског центра.

Делатност високошколског центра може се финансирати из средстава Високе школе, пројеката, истраживачких фондова, донација и других извора, у складу са законом.

Високошколске јединице изван седишта Високе школе деловаће без својства правног лица у складу са свим актима која се примењују у Високој школи.

Унутрашња организација високошколских центара, начин рада и руковођење, као и начин обављања стручних, административних и техничких послова, уређује се правилником који доноси Савет Високе школе уз сагласност Оснивача.

Радом високошколског центра руководи руководилац кога именује и разрешава директор уз сагласност Оснивача.

За руководиоца високошколског центра може бити именован наставник Високе школе, са којим ће бити закључен уговор о раду са Високом школом.

**Стручне службе Виске школе**

**Члан 24.**

Стручне службе Високе школе обављају правне, кадровске, рачуноводствене, библиотечке, административне, техничке и друге послове који су заједничког интереса за обједињавање делатности Високе школе.

Рад стручних служби организује и координира секретар Високе школе.

Организација и рад стручних служби уређују се општим актом о систематизацији, који доноси директор Високе школе.

**III Органи Високе школе**

**Заједничка одредба**

**Члан 25.**

Органи Високе школе су: орган управљања, орган пословођења, стручни органи, студентски парламент и Одбор Оснивача.

Одлуке органа управљања Високе школе верификује Оснивач.

1. **Орган управљања**

**Савет**

**Члан 26.**

Савет Високе школе је орган управљања Високе школе.

Савет има 7 чланова, од којих су 5 ( пет) представници Високе школе, док су представници оснивача и студената заступљени са по једним представником.

Од 5 представника Високе школе, један члан је уз реда ненаставног особља.

Мандат чланова Савета траје три године.

Изузетно, мандат чланова Савета-представника студената траје једну годину.

Мандат чланова Савета тече од дана конституисања Савета.

Мандат члана Савета који је накнадно изабран или именован траје до истека мандата Савета.

Члан Савета може бити члан органа управљања само једне високошколске установе.

Избор Савета Школе верификује Оснивач Школе.

**Избор чланова Савета из реда представника Високе школе**

**Члан 27.**

Савет доноси одлуку о расписивању избора за чланове, најкасније шест месеци пре истека свог мандата. Избор чланова Савета из реда представника Високе школе врши Веће и скуп ненаставног особља.

Скуп ненаставног особља чине сви запослени у ван настави.

Предлагање кандидата и избор за чланове Савета врши се на седници Већа, за чланове из реда запослених у настави водећи рачуна о пропорционалној заступљености по свим звањима, а на скупу ненаставног особља за чланове изван наставе уз сагласност Оснивача.

Кандидатом за члана Савета сматра се предложени кандидат који је добио већину гласова присутних чланова Већа, односно присутних на скупу ненаставног особља, под условом да присуствује већина од укупног броја чланова Већа, односно запослених у ван настави.

Гласање приликом предлагања кандидата је јавно.

Одлуку о избору члана Савета из реда запослених у настави доносе Веће, тајним гласањем, већином гласова укупног броја чланова Већа изашлих на гласање, под условом да је гласало више од две трећине укупног броја чланова скупа.

Спровођење избора за члана Савета из реда представника Високе школе врши заједничка комисија од пет чланова, од којих три члана одређује Веће, а два члана скуп ненаставног особља.

По завршеном гласању Комисија из става 9, овог члана утврђује резултате гласања и објављује записник на огласној табли Високе школе.

Ако је на листи било више кандидата него што се бира, за члана Савета је изабран онај кандидат који је добио већи број гласова. У случају да два кандидата имају исти број гласова, гласање се понавља за те кандидате.

Изборни поступак се понавља за онај број кандидата који нису добили потребну већину, и то према пропорционалној заступљености по звањима, при чему су у другом кругу изабрани кандидати који су добили већину гласова од броја изашлих на гласање, без обзира на брох изашлих.

**Конституисање Савета**

**Члан 28**.

Прву, конститутивну, седницу Савета сазива председник Савета и њом руководи до избора председника. На првој седници врши се верификација мандата изабраних и именованих чланова Савета и бира се председник Савета уз сагласност Оснивача.

**Избор председника Савета**

**Члан 29**.

Представник Савета бира се из реда чланова – представника Високе школе.

Председника Савета бира Савет тајним гласањем, већином гласова укупног броја чланова Савета.

**Надлежност Савета**

**Члан 30.**

Савет Високе школе:

1. Доноси Статут;
2. Доноси финансијски план;
3. Усваја извештај о пословању и годишњи обрачун;
4. Усваја план коришћења средстава за инвестиције;
5. Одлучује о коришћењу средстава за инвестиције;
6. Доноси програм рада Висока школа;
7. Оснива правна лица, фондације и фондове, у складу са Статутом;
8. Оснива центре за трансфер технологије, иновационе центре, пословне технолошке паркове и друге организационе јединице, у складу са законом и Статутом;
9. Разматра и усваја финансијске планове и извештаје правних лица, других организационих јединица, фондова и фондација чији је оснивач Висока школа.
10. Доноси општа акта Високе школе у складу са законом, другим прописима и Статутом;
11. Доноси одлуку о организовању и о укидању унутрашњих организационих јединица;
12. Бира и разрешава председника Савета, директора и заменике директора;
13. Доноси одлуку о висини школарине;
14. Одлучује у другом степену, у складу са законом;
15. Доноси пословник о свом раду;
16. Доноси општи акт којим се уређује дисциплински поступак за утврђивање одговорности студената;
17. Обавља и друге послове утврђене Статутом.

О питањима из става 1. овог члана, Савет одлучује већином гласова, укупног броја чланова.

Предлоге из става 1. тач. 1, 2, 6, 8, 11. и 13. овог члана утврђује Веће.

Савет Високе школе може образовати сталне и повремене комисије у циљу разматрања појединих питања из свог делокруга.

Оснивач у одлучивању није везан предлогом Савета Високе школе, већ исти може усвојити и преиначити у складу са Законом.

Све одлуке Савета верификује Оснивач.

**Рад Савета**

**Члан 31.**

Председник сазива седнице Савета и руководи њиховим радом.

У случају спречености, председника замењује најстарији члан Савета из реда наставника Високе школе.

Савет доноси одлуке по правилу јавним гласањем, већином гласова укупног броја чланова.

Пословником о раду Савета уређује се сазивање, вођење, одлучивање и друга питања у вези са одржавањем седница и начином рада Савета.

Савет Школе подноси извештај о свом раду Оснивачу најмање једном годишње.

**Престанак чланства у Савету**

**Члан 32.**

Члану Савета престаје чланство:

1. истеком мандата и
2. пре истека мандата:

* на лични захтев;
* у случају опозива;
* стицањем услова за престанак радног односа, односно престанком својства које је било основ за именовање, односно избор;
* не обавља дужност члана Савета дуже од три месеца због спречености или одсуства.

разрешењем.

Одлуку о престанку чланства, у случајевима из става 1. тачка 2) ал. 1-4. овог члана, доноси Савет без гласања, на седници на којој је константно наступање случаја.

**Разрешење чланова Савета из реда запослених на Висока школа**

**Члан 33.**

Члан Савета, из реда запослених на Високој школи, може бити разрешен чланства пре истека мандата ако:

1. не испуњава дужност члана Савета;
2. не придржава се закона, других прописа и аката Високе школе;
3. злоупотреби положај члана Савета;

Предлог за разрешење члана Савета из реда запослених на Високој школи може дати Савет или Оснивач.

Одлуку о разрешењу члана Савета доноси Веће јавним гласањем већином гласова укупног броја чланова Већа или Оснивач.

Одлука из Става 4.овог члана доставља се Савету.

1. **Орган пословођења**

**Директор**

**Члан 34.**

Директор је орган пословођења Високе школе.

Директор се бира на три године, са могућношћу једног поновног избора.

Директор се бира из реда редовних професора, који су у радном односу са пуним радним временом.

Кандидате за директора предлаже Наставно научно веће, уз прибављено мишљење оснивача. Кандидат који је прихватио кандидатуру Савету и оснивачу доставља свој програм рада.

Савет бира директора јавним гласањем, већином гласова укупног броја чланова Савета ( 50% плус 1 ).

У случају да је предложено више кандидата, за директора је изабран кандидат који је добио већину гласова укупног броја присутних чланова Савета.

Директор има права и обавезе прописане законом и Статутом.

**Права и обавезе директора**

**Члан 35.**

Директор:

1. Заступа и представља Високу школу;
2. Руководи, организује и координира рад и пословање Високе школе;
3. Предлаже програм рада и план развоја Високе школе;
4. Припрема, председава и води седнице Већа;
5. Доноси опште акте Високе школе, у складу са законом, другим прописима и Статутом;
6. Предлаже пословну политику Високе школе и мере за њено спровођење;
7. Предлаже мере за унапређење рада Високе школе уз сагласност Оснивача.
8. Предлаже Оснивачу пословну политику и предузима мере за њено остваривање.
9. Закључује уговоре у име Високе школе у складу са пословном политиком Високе школе.
10. Стара се о законитости рада и пословања Високе школе и испуњености обавеза Високе школе предвиђених законом и уговорима;
11. Стара се о примени општих аката Високе школе;
12. Доноси акт о систематизацији радних места уз сагласност Савета и Оснивача;
13. Одговоран је за законитости рада Високе школе;
14. Доноси одлуке о расписивању конкурса за избор наставника и сарадника и именује Комисије за избор истих, на предлог Оснивача или Наставно-наученог већа;
15. Доноси нормативе и стандарде рада;
16. Извршава одлуке Савета Високе школе и Оснивача;
17. Доноси одлуку о потреби заснивања радног односа за обављање полова ненаставног особљауз сагласност Оснивача;
18. Закључује и отказује уговоре о раду и друге уговоре за обављање послова за потребе Високе школе уз сагласност Оснивача.
19. Решава о правима и обавезама запослених, у скалду са законом, Статутом и другим општим актима Високе школе;
20. Потписује дипломе које издаје Висока школа;
21. Одлучује о распореду радног простора Високе школе уз сагласност Оснивача;
22. Обавља и друге послове утврђене законом, Статутом и другим општим актима Високе школе.

Директор је самосталан у обављању послова из свог делокруга, а за свој рад одговара Савету Високе школе и Оснивачу.

Директор најмање једном годишње подноси извештај о свом раду Већу, Савету и Оснивачу.

Директор учествује у раду Савета по позиву, без права одлучивања.

**Услови за избор директора**

**Члан 36.**

За директора може бити изабран наставник Високе школе који је у радном односу са пуним радним временом.

Директор не може бити лице које је правоснажном пресудом осуђено за кривично дело противполне слободе, фалсификовања јавне исправе коју издаје високошколска установа или примање мита у обављању послова у високошколској установи, односно које је правоснажном пресудом осуђено на казну затвора за друго кривично дело, као ни лице које је прекршило кодекс професионалне етике.

**Мандат директора**

**Члан 37.**

Директор се бира на период од три године, са могућношћу једног поновног избора. Мандат директора тече од дана ступања на дужност.

**Покретање поступка избора директора**

**Члан 38.**

Одлуку о покретању поступка за избор директора доноси Савет Високе школе, најкасније шест месеци пре истека мандата за који је директор изабран.

Одлуком о покретању поступка за избор директора утврђују се рокови за обављање изборних радњи у поступку избора директора.

**Избор нерадње**

**Члан 39.**

Поступак избора директора има следеће изборне радње:

1. Евидентирање кандидата за директора;
2. Утврђивање предлога кандидата за директора на Већу;
3. Гласање за избор директора на Савету;

Све одлуке о избору кандидата Савета верификује Оснивач који може да прихвати или не прихвати кандидатуру за избор директора без образложења.

**Листа кандидата**

**Члан 40.**

Евидентирање кандидата за директора врши се на седници Већа уз сагласност Оснивача.

Листу евидентираних кандидата за директора утврђује Веће јавним гласањем, већином гласова присутних чланова Већа, под условом да седници присуствује већина од укупног броја Чланова Већа.

Кандидати са листе из става 2. овог члана дају писану изјаву Већу о прихватању кандидатуре, у року од три дана од дана утврђивања листе.

**Програм рада евидентираних кандидата**

**Члан 41.**

Кандидати, који су прихватили кандидатуру, дужни су, најкасније три дана пре предвиђеног термина за гласање за утврђивање предлога кандидата за директора, да доставе Већу свој програм рада.

Јавно образлагање програма рада врши се на седници Већа на којој се врши утврђивање предлога кандидата за директора уз сагласност Оснивача.

**Утврђивање предлога кандидата за директора**

**Члан 42.**

Веће тајним гласањем, већином гласова укупног броја чланова Већа утврђује предлог кандидата за директора са листе евидентираних кандидата који су прихватили кандидатуру.

Веће именује комисију за спровођење гласања, која припрема гласачке листиће.

Уколико је за избор директора кандидован само један кандидат, који приликом гласања не добије потребан број гласова, поступак се понавља са новим кандидатом, односно кандидатима.

Уколико су за избор директора кандидована два кандидата, од којих ни један не добије потребан број гласова, гласање се понавља за кандидата који је добио већи број гласова.

Уколико су оба кандидата добила исти број гласова, гласање на Већу се понавља за оба кандидата.

Уколико и у поновљеном гласању ни један кандидат не добије потребан број гласова, поступак се понавља са новим кандидатом, односно кандидатима.

Уколико су за место директора кандидована три или више кандидата, од којих ни један не добије потребан број гласова, гласање се понавља за два кандидата са највећим бројем.

Ако кандидати на другом и трећем месту имају исти број гласова, гласање се понавља за прва три кандидата.

За поновљена гласања важи исти поступак као и за прво гласање са датим бројем кандидата. Утврђени предлог кандидата за директора са његовим програмом рада доставља се Савету уз сагласност Оснивача.

**Избор директора**

**Члан 43.**

Савет образује комисију ради спровођења гласања, која припрема гласачке листиће.

Савет доноси одлуку о избору директора тајним гласањем, већином гласова укупног броја чланова Савета уз сагласност Оснивача.

Уколико предложени кандидат за директора на Савету не буде изабран, процедура избора се у целини понавља са новим кандидатом, односно кандидатима.

**Престанак дужности директора**

**Члан 44.**

Дужност директора Високе школе престаје:

1. Истеком мандата и
2. ре истека мандата:

* на лични захтев;
* стицањем услова за престанак радног односа;
* разрешењем;
* ако Оснивач не прихвата годишњи извештај директора о раду Школе;

**Разрешење директора**

**Члан 45.**

Директор може бити разрешен дужности пре истека мандата, ако:

1. не испуњава дужност директора;
2. не придржава се Закона, других прописа и аката Високе школе;
3. злоупотреби положај директора;
4. предузима активности које штете угледу и интересима Високе школе;
5. престане да испуњава услове за избор за директора;
6. не обавља дужност директора дуже од три месеца због спречености или одсуства;
7. ако правоснажном пресудом буде осуђен за кривично дело против полне слободе, фалсификовања јавне исправе коју издаје Висока школа или примања мита у обављању послова на Високој школи;
8. ако буде правоснажно осуђен на казну за неко друго кривично дело.

У случајевима из става 1. тачка 1 – 6. овог члана Савет констатује престанак мандата директора на првој наредној седници по пријему личног захтева, односно Извештаја директора, председника Савета или Оснивача, а у случајевима из става 1. тачка 7. и 8. овог члана, Савет констатује престанак мандата директора на првој наредној седници по пријему обавештења о судској пресуди.

У случају престанка мандата директора, Савет на истој седници именује вршиоца дужности директора из реда редовних професора, на предлог оснивача и покреће поступак за избор новог директора.

Поступак за разрешење директора може покренути Наставно – научно веће, већином гласова укупног броја чланова или Оснивач.

Одлуку о разрешењу директора доноси Савет Високе школе, на предлог Наставно-научног већа или Оснивача, јавним гласањем, већином гласова брога чланова Савета.

**Вршилац дужности директора**

**Члан 46.**

У случају престанка дужности директора пре истека мандата Савет именује вршиоца дужности директора, на предлог Оснивача или председника Савета, на период до годину дана са могућношћу још једног избора од годину дана.

**Заменици директора**

**Члан 47.**

Директору у раду помажу заменици директора.

Висока школа има најмање два, а највише четири заменика директора из реда наставника, који су у радном односу са пуним радним временом на Високој школи.

Помоћнике директора предлаже директор, а бира Савет Високе школе, јавним гласањем, већином гласова укупног броја чланова Савета уз сагласност Оснивача.

Помоћници директора за свој рад одговарају Оснивачу, Савету Високе школе и директору.

**Избор заменика директора**

**Члан 48.**

Заменике директора из реда наставника бира Савет Високе школе, на предлог директора, јавним гласањем, већином гласова укупног броја чланова Савета,уз сагласност оснивача.

**Мандат заменика директора**

**Члан 49.**

Мандат заменика директора траје колико и мандат директора, на чији предлог је изабран.

**Престанак дужности заменика директора из реда наставника**

**Члан 50.**

Дужност заменика директора из реда наставника престаје:

1. истека мандата;
2. пре истека мандата:

* на лични захтев;
* стицањем услова за престанак радног односа;
* због избора или именовања на функцију, односно дужност неспојиву са обављањем дужности продиректора;
* због престанка дужности директора на чији предлог је изабран;
* разрешењем.
* одлуком Оснивача

У случају из става 1. тачка 2. алинеја 4. овог члана заменици директори остају на дужности до избора нових заменика директора по предлогу новоизабраног директора.

Одлуку о престанку дужности, у случајевима из става 1. тачка 2) ал. 1.-4. овог члана, доноси Савет без расправе и гласања, на седници на којој је констатовано наступање случаја.

**Разрешење заменика директора**

**Члан 51.**

Заменик директора може бити разрешен дужности пре истека мандата ако:

1. не испуњава дужност заменика директора;
2. не придржава се закона, других прописа и аката Високе школе;
3. злоупотреби положај заменика директора;
4. предузима активности које штете угледу и интересима Високе школе;
5. престане да испуњава услове за избор за заменика директора;
6. не обавља дужност заменика директора дуже од три месеца због спречености или одсуства;
7. не извршава одлуке директора, Савета Високе школе и Оснивача.

**Члан 52.**

Заменика директора разрешава Савет, на предлог директора, јавним гласањем, већином гласова од укупног броја чланова Савета, уз сагласност Оснивача.

1. **Стручни органи**

**Веће и његов састав**

**Члан 53.**

Наставно-научно веће Високе школе је највиши стручни орган Високе школе.

Веће чине сви наставници и асистенти Високе школе који су у радном односу са најмање 70% радног времена на Високој школи.

Директор је председник Већа, по функцији.

При расправљању, односно одлучивању о питањима која се односе на осигурање квалитета наставе, реформу студијских програма, анализу ефикасности студирања и утврђивања броја ЕСПБ бодова, у раду и одлучивању Већа учествује 20%представника студената и сарадника у настави, од укупног броја чланова Већа, које бира Студентски парламент Високе школе.

Број представника студената утврђује Веће, до 15. априла текуће године.

**Надлежност Већа**

**Члан 54.**

Веће:

1. Одлучује о питањима наставе, научне и стручне делатности Високе школе;
2. Предлаже финансијски план Високе школе;
3. Предлаже студијске програме, укључујући студијске програме за стицање заједничке дипломе;
4. Ближе уређује правила студија које се изводе на Високој школи;
5. Одобрава теме завршних радова;
6. Доноси општи акт о критеријумима и условима преношења ЕСПБ бодова;
7. Предлаже признавање стране високошколске исправе;
8. Доноси општи акт о условима, начину и поступку реализације програма образовања током читавог живота, као и других програма стручних усавршавања;
9. Уређује ближе услове и начин остваривања студијског програма на даљину;
10. Доноси стандарде за самовредновање и оцењивање квалитета и прописује начин и поступак самовредновање Високе школе;
11. Дефинише тела и поступке везане за праћење, обезбеђивање, унапређење и развој квалитета студијских програма, наставе и услова рада;
12. Спроводи, политику сталног унапређења квалитета наставе и усавршавања истраживачког рада;
13. Подноси захтев за проверу испуњења обавеза Високе школе у погледу квалитета студијских програма, наставе и услова рада;
14. Доноси одлуку о ужим научним областима;
15. Утврђује ближе услове за избор наставника и сарадника;
16. Врши избор наставника и врши избор сарадника;
17. Одређује политику уписа студената;
18. Уређује услове и начин уписа кандидата на одобрене, односно акредитоване студијске програме које организује Висока школа;
19. Утврђује број студената који се уписују на студијске програме;
20. Утврђује критеријуме на основу којих се одређује висина школарине;
21. Прати међународну сарадњу Високе школе и доноси одговарајуће одлуке;
22. Именује чланове и прати рад комисије Већа;
23. Утврђује предлог кандидата за директора;
24. Доноси пословник о свом раду;
25. Доноси опште акте Високе школе, у складу са законом, другим прописима и Статутом;
26. Обавља и друге послове у складу са Законом, Статутом и општим актима Високе школе.

**Начин одлучивања на Већу**

**Члан 55.**

Веће одлучује ако је присутно више од половине укупног броја чланова, а одлуке доносе већином гласова присутних.

**Комисија Већа**

**Члан 56.**

Веће образује сталне и повремене комисије ради разматрања и припремања за дневни ред и питања из своје надлежности.

1. **Студентски парламент Високe школе**

**Делокруг студентског парламента**

**Члан 57.**

Студентски парламент Високе школе је орган преко којег студенти остварују своја права и штите своје интересе на Високој школи

Студентски парламент:

1. Бира и разрешава председника и потпредседника Студентског парламента;
2. Доноси статут Студентског парламента;
3. Образује или формира радна тела која се баве појединим пословима из надлежности Студентског парламента;
4. Бира и разрешава представнике студената у органима и телима Високе школе;
5. Доноси план и програм активности Студенстског парламента;
6. Разматра питања у вези са унапређењем мобилности студената, заштитом права студената и унапређењем студентског стандарда;
7. Организује и спроводи програме ваннаставних активности студената;
8. Учествује у поступку самовредновања Високе школе;
9. Остварује студенстку сарадњу између високошколским установама, као и међународну сарадњу;
10. Бира и разрешава представнике студената у органима и телима других установа и удружења у којима су заступљени представници студената Високе школе у складу са општим актом установе, удружења, односно Високе школе;
11. Усваја финансијски план и извештај о раду који подноси председник Студентског парламента;
12. Усваја годишњи извештај о раду који подноси председник Студентског парламента;
13. Бира и разрешава чланове комисија које разматрају питања од интереса за Студентски парламент;
14. Обавља и друге послове у складу са законом, Статутом и општим актима Високе школе.

Студентски парламент има Статут којим уређује своју организацију, начин рада и друга питања од значаја за свој рад.

**Избор студентског парламента**

**Члан 58.**

Студентски парламент Високе школе бирају непосредно, тајним гласањем, студенти уписани у школској години у којој се врши избор на студијске програме који се остварују на Високој школи.

Избор чланова Студентског парламента Високе школе одржава се у априлу, најкасније до 10. у месецу.

Веће Високе школе доноси општи акт којим се уређује начин избора и број чланова Студентског парламента Високе школе.

Конститутивна седница новог сазива Студентског парламента Високе школе одржава се 15. априла.

Мандат чланова Студентског парламента Високе школе траје годину дана.

Члану Студентског парламента Високе школе, коме је престао статус студента на студијском програму који се остварује на Високој школи престаје мандат даном престанка статуса, а допунски избори се спроводе у року од следећих 15 дана.

**Финансирање рада студентског парламента**

**Члан 59.**

Потребан износ средстава за рад студентског парламента утврђује се на годишњем нивоу на основу финансијског плана Студентског парламента.

Усвојени финансијски план Студентски парламент доставља Комисији за финансије Високе школе месец дана по његовом конституисању.

Садржину финансијског плана Студентског парламента одређује Комисија за финансије Високе школе.

За наменско трошење средстава чији је износ утврђен према ставу 1. овог члана Студентски парламент одговара Комисији за финансије Високе школе и дужан је да према унапред дефинисаној форми и динамици извештава Комисију о начину и степену искоришћења одобрених средстава.

**Одбор Оснивача**

**Члан 60**

Одбор Оснивача је орган Високе школе који штити права и интересе оснивача Високе школе.

Одбор Оснивача чине 5 представника оснивача.

Оснивачи имају право управљања Високом школом и право на добит остварен њеним радом.

Одбор оснивача има права да се у свако доба, непосредно, преко правног или физичког лица коме за то дају писмено пуномоћје, обавести о стању имовине и права Високе школе, што је лице овлашћено за заступање дужно да обезбеди без поговора.

Одбор оснивача може расправљати о свим питањима од значаја за пословање Високе школе, а посебно разматра питања о којима одлуке доноси Савет Високе школе, а у обавези је да пре разматрања на Савету достави своју сагласност на:

* Финансијски план Високе школе
* Извештај о пословању и годишњи обрачун
* План коришћења средстава за инвестиције
* Одлуку о управљању имовином Високе школе
* Сагласност на предложене и изабране кандидате у Високој школи

**IV ФИНАНСИРАЊЕ И ИМОВИНА ВИСОКЕ ШКОЛЕ**

**Извори финансирања и приходи Високе школе**

**Члан 61.**

Средства која Висока школа оствари, изузев средстава која обезбеђује оснивач, чине сопствени приходи Високе школе.

Извори средстава за стицање сопствених прихода Високе школе су:

1. Школарина;
2. Пружање услуга трећима лицима;
3. Средства остварена од пројеката и уговора у вези са реализацијом наставе, истраживања и консултантских услуга;
4. Приходи од продаје књига, монографија, брошура и других публикација;
5. Накнаде за комерцијалне и друге услуге;
6. Средства су из оснивачких права и из уговора са трећим лицима;
7. Поклони, донације, спонзорство;
8. Други извори стицања средстава.

Висока школа управља и располаже сопственим приходима, сагласно њиховој намени, у складу са законом и Статутом.

Висока школа, када располаже сопственим приходима, у правном промету иступа у своје име и за свој рачун, сагласно закону и Статуту.

**Школарина**

**Члан 62.**

Висока школа стиче средства из школарине на основу одлуке о висини школарине за студенте који плаћају школарину.

Одлуку о висини школарине за студенте који плаћају школарину доноси Савет Високе школе, на предлог Већа.

Критеријум за утврђивање висине школарине утврђују се посебним општим актом Високе школе, који доноси Веће.

Висока школа утврђује висину школарине за наредну школску годину, за све студијске програме, пре расписивања конкурса за упис нових студената.

Школарина на Високој школи обухвата трошкове студија за једну школску годину, односно за стицање 60 ЕСПБ бодова ( у даљем тексту: бодови)

Школарина обухвата накнаде за редовне услуге које Висока школа пружа студенту у оквиру остваривања студијског програма.

Редовне услуге из претходног става овог члана утврђује Савет Високе школе.

**Члан 63.**

Висока школа издваја део сопствених прихода за финансирање заједничких послова.

Финансијским планом Високе школе се посебно предвиђају средства за финансирање заједничких послова са другим високошколским установама, у складу са законом.

**V ОСОБЉЕ ВИСОКЕ ШКОЛЕ**

1. **Заједничке одредбе**

**Наставно и ненаставно особље**

**Члан 64.**

Наставно особље Високе школе чине лица која остварују наставни и истраживачки рад.

Наставно особље су: наставници и сарадници.

Наставно особље чине лица која обављају стручне, административне и техничке послове.

**Права и обавезе запослених**

**Члан 65.**

На права, обавезе и одговорности запослених на Високој школи примењује се закон којим се уређује рад, осим ако Законом није другачије предвиђено.

О појединачним правима, обавезама и одговорностима запослених на Високој школи, одлучује Оснивач Високе школе.

О појединачним правима, обавезама и одговорностима директора и заменика директора одлучује Савет Високе школе на предлог Оснивача.

**Политика запошљавања**

**Члан 66.**

Савет Високе школе, на предлог директора и Већа, утврђује политику запошљавања на Високој школи уз сагласност Оснивача.

Веће, на предлог катедре, утврђује потребе за ангажовање наставника и сарадника на Високој школи, полазећи од тога да се наставни процес на Високој школи организује на квалитетан, рационалан и ефикасан начин.

Директор утврђује потребе за ангажовањем ненаставног особља, полазећи од тога да се рад пословања Високе школе одвија у континуитету, ефикасно и рационално уз сагласност Оснивача.

**Кодекс професионалне етике**

**Члан 67.**

Запослени на Високој школи и студенти дужни су да се у свом раду, деловању и понашању придржавају етичких начела, начела научне истине и критичности, поштовања циљева и принципа високог образовања.

1. **Наставно особље**

**Звања наставника**

**Члан 68.**

Звања наставника на Високој школи су: доцент, ванредни професор и редовни професор.

Поред звања из става 1. овог члана звање наставника на Високој школи је и наставник страног језика и наставник вештина.

**Сарадници**

**Члан 69.**

Звања сарадника на Високој школи су: асистент и сарадник у настави.

Високошколска установа може за потребе реализације студијских програма ангажовати и сараднике ван радног односа.

Општим актом високошколске установе могу се утврдити и друга звања сарадника.

**Општи предуслов у погледу неосуђиваности за инфамнакривична дела**

**Члан 70.**

Лице које је правоснажном пресудом осуђено за кривично дело против полне слободе, фалсификовања јавне исправе или примања мита не може стећи звање наставника, односно сарадника.

Ако лице из претходног става овог члана има стечено звање наставника, односно сарадника, Савет, односно Веће Високе школе доноси одлуку о забрани обављања послова наставника, односно сарадника.

Лицу из става 2. овог члана престаје радни однос у складу са Законом.

**Услови за избор у звање наставника**

**Члан 71.**

У звање наставника може бити изабрано лице које испуњава услове прописане Законом.

Приликом избора у звање наставника цениће се следећи елементи:

1. Оцена о резултатима научноистраживачког рада кандидата;
2. Оцена о резултатима педагошког рада кандидата;
3. Оцена о ангажовању кандидата у развоју наставе и развоју других делатности високошколске установе;
4. Оцена резултата кандидата постигнутих у обезбеђивању научно-наставног подмлатка;
5. Оцена о учешћу у стручним организацијама и другим делатностима од значаја за развој научне области и Висока школа.

Ближи услови за избор у звање наставника утврђују се општим актом о условима за избор у звање наставника, који доноси Веће Високе школе, у скалду са препорукама Националног савета за високо образовање.

**Уже научне области**

**Члан 72.**

Висока школа је самостална високошколска установа која обавља делатност високог образовања кроз академске студије првог степена ( основне академске студије), другог степена ( мастер академске студије), у оквиру образовно-научног поља: Друштвено-хуманистичких наука.

За обављање наставе на Високој школи наставник се бира за ужу научну област.

Уже научне области се уређују одлуком Већа.

**Услови за избор у звање сарадника**

**Члан 73.**

Сарадник се бира за ужу научну област.

У Звање сарадника Високе школе може бити изабрано лице које испуњава услове прописане Законом, односно ближе услове утврђене општим актом о условима за избор у звање сарадника, који доноси Веће Високе школе.

Приликом избора у звање сарадника у настави и асистента узима се у обзир већа просечна оцена, а посебно из уже научне области за коју се бира време трајања студија, објављени научни и стручни радови, као и познавање светских језика.

**Конкурс за избор у звање наставника**

**Члан 74.**

Наставници стичу звања и заснивају радни однос у следећем трајању:

1. Редовни професор – на одређено време;
2. Ванредни професор и доцент – на пет година;
3. Наставник страног језика – на пет година;

Висока школа расписује конкурс за заснивање радног односа и стицање звања наставника за уже научне области у случајевима:

* Пре истека времена за које је наставник изабран;
* Потребе заступљености наставе, под условом да Висока школа има обезбеђена средства за финансирање тих послова.

У случају из става 2. алинеја 1. овог члана конкурс се расписује најкасније шест месеци пре истека времена на које је наставник изабран.

Предлог за расписивање конкурса за избор и звање наставника утврђује одговарајућа катедра и доставља га Већу, које доноси одлуку о расписивању конкурса.

Уколико катедра не донесе благовремено предлог, предлог може дати директор.

Конкурс се објављује у средствима јавног информисања.

Рок за подношење пријава на конкурс не може бити краћи од 15 дана.

У циљу припремања предлога за избор у звање наставника, Веће именује комисију за припрему извештаја о пријављеним кандидатима, на предлог одговарајуће катедре.

**Комисија за припрему извештаја за избор у звање наставника**

**Члан 75.**

Комисија за припрему извештаја о пријављеним кандидатима за избор у звање наставника састављена је од наставника у истом или вишем звању од звања у које се кандидат бира.

Комисија има најмање три наставника.

Већина чланова комисије мора да буде из уже научне области, а остали из сродне научне области за коју се кандидат бира.

Члан Комисије може да буде наставник са друге високошколске установе, односно Високе школе, под условима из става 1.овог члана.

Комисија је дужна да сачини извештај о пријављеним кандидатима најкасније у року од 30 дана од дана истека рока за пријављивање кандидата.

Извештај из става 5. овог члана ставља се на увид јавности, на период од 15 дана у просторијама Високе школе.

Извештај Комисије са примедбама јавности доставља се Већу ради утврђивања предлога за избор у звање наставника.

**Предлог одлуке за избор у звање наставника и сарадника**

**Члан 76.**

Веће доноси одлуку да се по конкурсу изврши избор у звање наставника и сарадника.

Са лицем изабраним у звање наставника и сарадника, директор закључује уговор о раду.

**Гостујући професор**

**Члан 77.**

Висока школа без расписивања конкурса може да ангажује наставнике са друге високошколске установе ван територије Републике, у звању гостујућег професора.

Права и обавезе гостујућег професора уређују се уговором о ангажовању за извођење наставе.

Права и обавезе гостујућих професора, услови и начин ангажовања уређују се општим актом који доноси Веће.

**Радно ангажовање изван Високе школе и спречавање сукоба интереса**

**Члан 78.**

Наставно, стручно или пословно деловање наставника и сарадника изван Високе школе, као и интереси који произилазе из тог деловања, не смеју бити у сукобу са интересима Високе школе, нити нарушавати углед Високе школе.

Ради спречавања сукоба интереса, наставник, односно сарадник Високе школе може закључити уговор којим се радно ангажује на другој високошколској установи само уз претходну сагласност, уз прибављање мишљења одговарајуће катедре, директора високе школе и уз сагласност Оснивача.

Услови и поступак давања сагласности за ангажовање наставника и сарадника на другој високошколској установи уређују се општим актом који доноси Савет, а посебности се уређују општим актом Високе школе.

Непоштовање обавеза из ст. 1. и 2. овог члана представља повреду радне дисциплине.

Висока школа не сме да закључи уговор, нити да ступи у какав други пословни аранжман са другом високошколском установом, ако би се таквим уговором, односно пословним аранжманом нарушио интерес Високе школе.

На уговор, споразум , протокол, односно други пословни аранжман из претходног става овог члана даје сагласност Савет.

На основу одлуке из става 2. овог члана, директор уз сагласност Оснивача закључује уговор о ангажовању наставника.

**Наставници других високошколских установа**

**Члан 79.**

За обављање дела наставе на Високој школи, може да се ангажује наставник друге високошколске установе, под условима и на начин уређен општим актом Високе школе.

Одлуку о ангажовању наставника из става 1. овог члана доноси Веће, на предлог одговарајуће катедре.

На основу одлуке из става 2.овог члана, директор закључује уговор о ангажовању.

**Плаћено одсуство наставника**

**Члан 80.**

Ради стручног и научног усавршавања или припремања научног рада, наставнику се може одобрити плаћено одсуство у трајању до једне школске године, о чему одлучује Веће, на предлог одговарајуће катедре, уколико је претходно остварио најмање пет година континуираног рада у настави на Високој школи.

**Престанак радног односа наставника**

**Члан 81.**

Наставнику престаје радни однос на крају школске године у којој је навршио 65 година живота и најмање 15 година стажа осигурања.

Наставнику из става 1. овог члана може бити продужен радни однос до три школске године, под условима и на начин предвиђен Статутом Високе школе уз сагласност Оснивача.

Наставник коме је престао радни однос због одласка у пензију задржава звање које је имао у тренутку пензионисања.

Наставник из става 3. овог члана може задржати преузете обавезе на мастер академским студијама као ментор или члан комисија у поступку израде и одабране завршних радова, најдуже још две школске године.

На основу одлуке Савета Високе школе, наставник из става 3. овог члана може изводити све облике наставе на мастер академским студијама и бити члан комисија у поступку израде и одбране завршних радова најдуже још две школске године.

**Конкурс за избор у звање сарадника**

**Члан 82.**

Висока школа расписује конкурс за заснивање радног односа и стицање звања сарадника за уже научне области у случајевима:

* Пре истека времена за које је сарадник изабран;
* Потребе заступљености наставе, под условом да Висока школа има обезбеђена средства за финансирање тих послова.

У случају из става 1. алинеја 1. овог члана конкурс се расписује најкасније шест месеци пре истека времена на које је изабран асистент, односно најкасније три месеца пре истека времена на које је сарадник у настави.

Предлог за расписивање конкурса за избор у звање сарадника утврђује одговарајућа катедра и доставља га Већу, које доноси одлуку о расписивању конкурса.

Уколико катедра не донесе благовремено предлог, предлог може дати директор или Оснивач.

Конкурс се објављује у средствима јавног информисања.

Рок за подношење пријава на конкурс не може бити краћи од 15 дана.

У циљу припремања предлога за избор у звање сарадника, Веће именује комисију за припрему извештаја о пријављеним кандидатима.

**Комисија за припрему извештаја за избор у звање сарадника**

**Члан 83.**

Комисија за припрему извештаја о пријављеним кандидатима за избор у звање сарадника се састоји од наставника Високе школе.

Комисија или најмање три наставника, од којих најмање један није у радном основу на Високој школи.

Већина чланова комисије мора да буде из уже научне области, а остали из сродне научне области за коју се кандидат бира.

Комисија је дужна да сачини извештај о пријављеним кандидатима најкасније у року од 30 дана од дана истека рока за пријављивање кандидата.

Извештај из става 4. овог члана ставља се на увид јавности, на период од 15 дана у просторијама Високе школе.

Извештај Комисије са примедбама јавности доставља се Већу ради доношења одлуке о избору у звање сарадника.

**Одлучивање по конкурсу за избор у звање сарадника**

**Члан 84.**

Веће доноси одлуку да се по конкурсу изврши или не изврши избор у звање сарадника.

Са лицем изабраним у звање сарадника, директор закључује уговор о раду

Са лицем изабраним у звање сарадника у настави, директор закључује уговор о раду на период од годину дана, уз могућност продужења уговора за још једну годину у току трајања студија, а најдуже до краја школске године у којој се студије завршавају.

Са лицем изабраним у звање асистента, директор закључује уговор о раду на период од три године, са могућношћу продужења за још три године.

**Права и обавезе наставника и сарадника**

**Члан 85.**

Наставници имају права и обавезе да:

1. У потпуности одрже наставу према распореду наставе, у предвиђеном броју часова и према садржају утврђеном студијским програмом;
2. Воде евиденцију о присуству настави, обављеним испитима и постигнутом успеху студената;
3. Обављају научноистраживачки рад;
4. Препоруче доступне уџбенике и приручнике за наставни предмет за који су изабрани;
5. Редовно одржавају испите за студенте према распореду у прописаним испитним роковима;
6. Држе консултације са студентима у сврху савладавања студијског програма;
7. Предлажу усавршавање и преиспитивање студијског програма;
8. Буду ментори студентима при изради завршних радова и дисертација;
9. Прихвате проверу успешности свога рада у настави;
10. Обављају и друге послове утврђене Законом, Статутом и другим општим актима Високе школе.

Сарадници имају права и обавезе да:

1. Врше припреме и изводе вежбе под стручним надзором наставника;
2. Помажу наставнику у припреми наставног процеса;
3. Помажу наставнику у одржавању испита у свим испитним терминима, у складу са студијским програмом:
4. Обављају консултације са студентима;
5. Раде на сопственом стручном усавршавању ради припремања за самосталан научноистраживачки рад;
6. Прихвате проверу успешности свога рада у настави;
7. Обављају и друге послове у складу са Законом, Статутом и другим општим актима Високе школе.

У погледу права, обавеза и одговорности наставника и сарадника примењују се одредбе закона, Статута, колективног уговора и других општих аката Високе школе.

Наставници и сарадници, по правилу, заснивају радни однос са пуним радним временом.

Наставници и сарадници који имају заснован радни однос са непуним радним временом на Високој школи могу бити бирани и учествовати у раду органа управљања и стручних органа Високе школе, под условом да остварују на Високој школи најмање 70% радног времена и ако то право не остварују на другој високошколској установи или научноистраживачкој организацији.

**Мировање радног односа и изборног периода наставника и сарадника**

**Члан 86.**

Наставнику и сараднику који се налази на одслужењу војног рока, породиљском одсуству, одсуству са рада ради неге детета, одсуству са рада ради посебне неге детета или друге особе, или на боловању дужем од шест месеци, изборни период и радни однос се продужава за то време.

Право на продужење изборног периода припада и наставнику, односно сараднику који обавља јавну функцију у континуитету до 5 година или који је на неплаћеном одсуству до једне године.

Наставник, односно сарадник може да се одрекне права из ст. 1. и 2. овог члана у погледу дужине изборног периода.

**Обавеза обезбеђивања несметаног извођења наставе на Високој школи**

**Члан 87.**

За време док је наставник, односно сарадник на боловању, одсуству или обавља јавну функцију, директор Високе школе дужан је да обезбеди несметано извођење наставе и одржавања испита на предлог одговарајуће катедре.

**3. Ненаставно особље**

**Пријем у радни однос**

**Члан 88.**

Стручне , административне и техничке послове, укључујући правне, рачуноводствено-финансијске, аналитичке, информатичке, библиотечке и друге, на Високој школи обављају запослени који испуњавају услове утврђене општим актом о систематизацији радних места и послова на Високој школи.

Пријем у радни однос лица из става 1, овог члана може се извршити под условом да је то радно место предвиђено општим актом Високе школе и ако су средства за његово финансирање обезбеђена.

**VI СТУДИЈЕ И СТУДИЈСКИ ПРОГРАМИ**

**Академске студије**

**Члан 89.**

Висока школа остварује академске студије, на основу одобрених, односно акредитованих студијских програма.

**Врсте и нивои студија**

**Члан 90.**

На Високој школи се организују и изводе:

1. Студије првог степена, основне академске студије;
2. Студије другог степена, мастер академске студије.

**Трајање студија**

**Члан 91.**

Основне академске студије трају четири године и на њима се стиче 240 бодова.

Мастер академске студије трају једну годину и на њима се стиче најмање 60 бодова.

**Студијски програми**

**Члан 92.**

Студијски програми Висока школа представљају скуп обавезних и изборних предмета, односно студијских подручја са оквирним садржајем, чијим се савладавањем обезбеђују студентима неопходна знања и вештине за стицање дипломе одговарајућег нивоа и врсте студија.

Студијски програми Високе школе се остварују у оквиру образовно – научног поља: друштвено-хуманистичке науке.

**Студијски програм за стицање заједничке и двоструке дипломе**

**Члан 93.**

Висока школа може са другом високошколском установом у Републици, односно у иностранству организовати и изводити студијски програм за стицање заједничке дипломе – joint degree или двоструке дипломе са високошколским установама које имају дозволу за рад за одговарајући студијски програм.

Студијски програм из става 1. овог члана може да се изводи када га усвоји надлежни орган Високе школе и надлежни орган друге високошколске установе.

**Садржина студијског програма**

**Члан 94.**

Студијским програмом Високе школе утврђује се:

1. Назив и циљеви студијског програма;
2. Врста студија и исход процеса учења;
3. Стручни, односно академски назив;
4. Услови за упис на студијски програм;
5. Листа обавезних предмета, односно студијских подручја и изборних предмета, са оквирним садржајем;
6. Начин извођења студија и потребно време за извођење појединих облика студија;
7. Вредност сваког предмета исказана је у бодовима;
8. Вредност завршног рада исказана је у бодовима;
9. Предуслови за упис појединих предмета из других студијских програма у оквиру истих или сродних области студија;
10. Друга питања од значаја за извођење студијског програма.

**Усвајање студијског програма**

**Члан 95.**

Студијски програм Високе школе усваја Савет, на предлог Већа Високе школе.

Студијски програм Високе школе објављује се на сајту Високе школе и у посебној публикацији.

Са студијским програмом студенти се упознају на почетку школске године, путем огласне табле

Високе школе, интернет презентације Високе школе и на други пригодан начин.

**Обим студија**

**Члан 96.**

Сваки предмет из студијског програма Високе школе исказује се бројем бодова, а обим студија изражава се збиром бодова.

Збир од 60 бодова одговара просечном укупном ангажовању студента у обиму 40-часовне радне недеље током једне школске године.

Укупно ангажовање студента састоји се од:

1. Активне наставе (предавања, вежбе, практикуми, семинари, практична настава, теренска настава, менторска настава, консултације презентације, пројекти и сл.);
2. Самосталног рада;
3. Колоквијума;
4. Испита;
5. Израде завршног рада;
6. Других облика ангажовања, у складу са општим актом Високе школе ( стручна пракса и сл.)

Укупан број часова активне наставе не може бити мањи од 600 часова нити већи од 900 часова у току школске године.

Изузетно, укупан број часова активне наставе може бити већи од максимума из става 4. овог члана када је студијским програмом предвиђен повећан број часова практичне и теренске наставе.

Предмети из става 1. овог члана су једносеместрални, тако да по правилу збир од 30 бодова одговара просечном укупном ангажовању студента у обиму 40-часовне радне недеље током једног семестра.

Изузетно, настава се може организовати у краћем времену ( у блоковима, триместрима и сл.), чије се појединачно трајање утврђује студијским програмом Високе школе, при чему њено укупно годишње трајање износи 30 недеља активне наставе.

**Пренос бодова**

**Члан 97.**

На Високој школи се може вршити преношење бодова између различитих студијских програма, у складу са општим актом који доноси Веће Високе школе.

Критеријуми и услови преноса бодова прописују се општим актом који доноси Веће Високе школе.

Критеријуми и услови преноса бодова прописују се општим актом који доноси Веће Високе школе, у складу са општим актом и споразумом потписаним са другом високошколском установом.

**VII ОБРАЗОВАЊЕ ТОКОМ ЧИТАВОГ ЖИВОТА**

**Програми сталног усавршавања**

**Члан 98.**

Висока школа може, самостално или у сарадњи са другом високошколском установом, да остварује програме образовања током читавог живота ( у даљем тексту: програми сталног усавршавања).

Програме сталног усавршавања утврђује Веће.

Програми сталног усавршавања се реализују путем курсева, семинара, радионица, стручних и научних саветовања и других облика усавршавања, на којима се пролазници упознају са појединим областима струке и науке ради проширивања стеченог знања и успешног рада у пракси.

Услови, начин и поступак реализације програма сталног усавршавања, уређују се општим актом који доноси Веће, на предлог одговарајуће комисије.

**Полазник програма**

**Члан 99.**

Полазник програма сталног усавршавања може бити лице са претходно стеченим најмање средњим образовањем.

Лице уписано на програм из става 1. овог члана нема статус студента.

Лицу које савладава програм сталног усавршавања Висока школа издаје уверење.

**VIII НАУЧНОИСТРАЖИВАЧКИ РАД**

**Научно-истраживачки рад**

**Члан 100.**

На Високој школи се обавља научноистраживачки рад ради развоја науке и стваралаштва, унапређивања делатности високог образовања, односно унапређивања квалитета наставе, усавршавања научног подмлатка, увођења студената у научноистраживачки рад, као и стварања материјалних услова за рад и развој Високе школе.

Научни рад на Високој школи остварује се кроз основна, примењена и развоја истраживања, у складу са законом и Статутом.

**Право на научно истраживачки рад**

**Члан 101.**

Научноистраживачки рад је право и обавеза наставника и сарадника Високе школе.

Научноистраживачки рад остварује се:

1. Преузимањем уговорних обавеза и ангажовањем на научноистраживачким пројектима, експертизама и сл.
2. Индивидуалним истраживањима и стваралаштвом.

Веће доноси општи акт којим се уређују услови и начин уговарања и реализације

научноистраживачких пројеката, експертиза и сл.

Висока школа подржава сталан и професионалан научноистраживачки рад својих наставника, сарадника и студената, као и јавно представљање и објављивање резултата таквог рада, у складу са финансијским планом Високе школе.

Наставници и сарадници не смеју деловати супротно акту из става 3, овог члана, нити смеју употребљавати обележја Високе школе, односно у комерцијалне сврхе.

Наставници и сарадници који не поштују обавезе из става 5. овог члана чине повреду радне дисциплине.

Чланови академске заједнице у свом научноистраживачком раду на Високој школи уживају заштиту интелектуалне својине према највишим стандардима и имају сва права која произилазе из тога, у складу са законом.

Висока школа је дужна да поштује право интелектуалне својине трећих лица.

**IX КОНТРОЛА КВАЛИТЕТА**

**Самовредновање и оцена квалитета**

**Члан 102.**

Висока школа спроводи поступак самовредновања и оцене квалитета својих студијских програма, наставе и услова рада.

Самовредновање се спроводи, на начин и по поступку дефинисаним прописима и општим актом који доноси Веће уз сагласност Оснивача.

**Комисија за обезбеђење квалитета**

**Члан 103.**

Веће образује Комисију за обезбеђење квалитета и дефинише посебним општим актом поступке везане за праћење, обезбеђење, унапређење и развој квалитета студијских програма, наставе и услова рада Високе школе.

Одлуком о образовању Комисије из става 1.овог члана утврђује се његов делокруг, динамика и начин рада.

У састав тела из става 1, овог члана могу бити укључени и страни експерти.

**X ОРГАНИЗАЦИЈА СТУДИЈА**

**Школска година**

**Члан 104.**

Висока школа организује и изводи студије у току школске године која, по правилу, почиње 1. октобра и траје 12 календарских месеци.

Школска година има, по правилу, 42 радне недеље, од чега 30 недеља активне наставе и 12 недеља за консултације, припрему испита и испите.

Школска година дели се на зимски и летњи семестар, од којих сваки има, по правилу, 15 наставних недеља и шест недеља за консултације, припрему испита и испите.

**Извођење наставе**

**Члан 105.**

Настава на Високој школи се организује и изводи по семестрима.

Настава се изводи у просторијама Високе школе.

Изузетно, кад процес наставе то захтева, настава се може изводити изван просторија Високе школе.

**Студирање на даљину**

**Члан 106.**

На Високој школи се организује извођење студија на даљину на студијском програму наведеној у дозволи за рад.

Ближи услови и начин остваривања студијског програма на даљину уређује се посебним општим актом који доноси Веће.

Испит код студирања на даљину полаже се у седишту Високе школе, односно у објектима наведеним у дозволи за рад.

**Облици наставе**

**Члан 107.**

Настава се изводи: предавањима, вежбама, семинарима, практичном наставом, консултацијама, колоквијумима, семинарским радовима, испитима, израдом завршних радова и другим облицима, у складу са студијским програмом.

Практичном наставом на Високој школи сматрају се стручна пракса, наставне посете и други облици наставе који омогућавају стицање прописаних знања и вештина, у складу са студијским програмом.

**План извођења наставе**

**Члан 108.**

Настава на Високој школи се изводи према плану извођења наставе, који доноси Веће, у складу са општим актом који доноси Савет, најкасније седам дана пре почетка семестралне наставе.

Планом извођења наставе утврђује се:

1. Наставници и сарадници који ће изводити наставу према студијском програму;
2. Места извођења наставе;
3. Почетак и завршетак, као и временски распоред извођења наставе;
4. Облици наставе (предавања, семинари, вежбе, консултације, практична настава, провера знања и др.);
5. Начин полагања испита, испитни рокови и мерила испитивања;
6. Попис литературе за студије и полагање испита;
7. Начин извођења наставе на страном језику;
8. Начин извођења наставе на даљину;
9. Остале важне чињенице за уредно извођење наставе.

Препоручена литература за поједини испит мора бити усклађена с обимом студијског програма, на начин утврђен студијским програмом.

План извођења наставе се објављује пре почетка семестралне наставе у односној школској години и доступан је јавности.

План извођења наставе обавезно се објављује на званичној интернет страници Висока школа.

Изузетно, из оправданих разлога, промена плана извођења наставе може се вршити и током школске године.

Промена плана извођења наставе објављује се на начин прописан ставом 5. овог члана.

**Језик студија**

**Члан 109.**

Висока школа организује и изводи студије на српском језику.

Висока школа може организовати и изводити студије, односно поједине делове студија, као и израду и одбрану завршног рада, на страном језику, уколико је такав програм одобрен, односно акредитован.

Лице се може уписати на студијски програм из става 2. овог члана, ако познаје језик на којем се изводи настава.

Студент уписан на студије из става 2. овог члана, може прелазити у току студија на одговарајући студијски програм који се изводи на српском језику, након провере знања српског језика, под условима из студијског програма.

Провера знања језика из ст. 3 и 4. овог члана врши се на начин који пропише директор.

Висока школа може за студенте са инвалидитетом организовати и изводити студије, односно делове студија, на гестовом језику, у складу са одлуком Већа.

**XI СТУДЕНТИ**

**Појам студената и врсте студената**

**Члан 110.**

Студент је физичко лице уписано на студије на Високој школи.

Студент се уписује на студијски програм, који се изводи на Високој школи.

Студент се уписује у статусу студента који се сам финансира (у даљем тексту: самофинансирајући студент).

Својство студента доказује се индексом.

**Гостујући студент**

**Члан 111.**

Гостујући студент је студент друге високошколске установе који уписује делове студијског програма на Високој школи, у складу са уговором између Високе школе и друге високошколске установе о признавању бодова.

Својство гостујућег студента траје најдуже једну школску годину, односно два семестра.

Права и обавезе гостујућег студента, начин покривања трошкова његовог студирања, могућност настављања студија на Високој школи и друга питања везана за својство гостујућег.

Похађање наставе и положени испити гостујућег студента доказују се индексом, односно одговарајућом исправом.

**Студент који остварује се студијског програма на другој високошколској установи**

**Члан 112.**

Студент може остварити део студијског програма на другој високошколској установи, у складу са уговором између Високе школе и те високошколске установе о признавању бодова.

Део студијског програма који студент из става 1. овог члана остварује на другој високошколској установи, не може бити краћи од једног, нити дужи од два семестра.

Део студијског програма који студент из става 1. овог члана остварује на другој високошколској установи може обухватити један или више предмета.

Права и обавезе студента из става 1. овог члана, начин покривања трошкова његовог студирања и друга питања у вези са остваривањем дела студијског програма на другој високошколској установи уређује се уговором из става 1. овог члана.

Похађање наставе и положени испити студента из става 1.овог члана доказују се индексом, односно одговарајућом исправом.

**Статус студента**

**Члан 113.**

Статус студента има студент:

1. Уписан на студије, на основу ранг листе по конкурсу за упис у прву годину студија;
2. Уписан у другу, односно било коју наредну годину студија, који је у претходној школској години, као самофинансирајући студент остварио најмање 37 бодова из предмета за који се определио у складу са студијским програмом.

Студент који није остварио 37 бодова поново уписује исту годину студијског програма.

**Страни држављани**

**Члан 114.**

Страни држављани може се уписати на студијски програм под истим условима као и домаћи држављанин.

Страни држављанин плаћа школарину.

Страни држављанин може се уписати на студије ако је здравствено осигуран.

**Студенти са инвалидитетом**

**Члан 115.**

Висока школа је дужна да студенте са инвалидитетом равноправно укључи у наставно-научни процес на Високој школи.

Начин остваривања права студената из става 1. овог члана утврђује се општим актом који доноси Веће Високе школе.

**Студенти демонстратори**

**Члан 116.**

Ради подстицања студената на образовни и стручни рад као и помагања наставницама и сарадницама у извођењу наставе, првенствено вежби, могу се за поједине предмете одредити демонстратори из реда студената мастер академских студија, а који имају на претходним завршеним студијама просечну оцену најмање 8 (осам).

Директор одобрава ангажовање демонстратора на предлог катедре, из реда студената који се посебно истичу на студијама и показују нарочити интерес за одређени предмет;

Демонстратори се, по правилу, одређују на почетку школске године и дужност обављају један до два семестра.

Ако се демонстратор не залаже у раду или ако заостане у полагању испита, губи право да буде демонстратор и пре истека периода на који је ангажован.

Демонстратор који оствари изузетне резултате у раду и студијама може се ангажовати и у наредној школској години.

**Услови за упис на основне академске студије**

**Члан 117.**

У прву годину основних академских студија може се уписати лице које има стечено средње образовање.

Кандидат који конкурише за упис у прву годину основних академских студија полаже пријемни испит, у складу са општим актом који доноси Веће Високе школе, у складу са општим актом.

Редослед кандидата за упис у прву годину основних академских студија, утврђује се на основу општег успеха постигнутог у средњем образовању и резултата постигнутог на пријемном испиту.

На основу критеријума уз конкурса Висока школа сачињава ранг листу пријављених кандидата.

Право на упис стиче кандидат који је на ранг листи рангиран у оквиру броја студената утврђеног одлуком Већа Високе школе и одобреном броју студената на студијском програму датом у дозволи за рад.

**Упис на студијски програм**

**Члан 118.**

На прву годину основних академских студија може се без пријемног испита уписати:

1. Лице које има стечено високо образовање на академским студијама првог степена;
2. Студент друге године основних академских студија друге високошколске установе, односно Високе школе, под условима из општег акта које доноси Веће Високе школе;
3. Лице коме је престао статус студента свог исписивања са студија, под условима из општег акта које доноси Веће Високе школе.

На вишу годину студија може се уписати студент друге Високе школе, који је стекао право на упис наредне године студија на Високој школи са које прелази и који је, на основу признавања положених испита са Високе школе са које долази, у могућности да упише предмете наредне године студија на Високој школи у вредности најмање 37 бодова.

Лице из става 1. и 2. овог члана не убраја се у одобрени број студената за одређени студијски програм, датом у дозволи за рад.

Директор Високе школе одлучује о признавању положених испита, на предлог одговарајућих катедри.

**Услови за упис на мастер академске студије**

**Члан 119.**

У прву годину мастер академских студија може се уписати лице које је завршило одговарајуће основне академске студије, остваривши најмање 240 бодова.

Право уписа на мастер академске студије, имају и кандидати који су завршили основне студије по прописима који су важили до дана ступања на снагу Закона, под условима прописаним актом Високе школе.

Студијским програмом мастер академских студија утврђују се основне академске студије из става 1. овог члана.

**Члан 120.**

Услови, начин и поступак за упис на мастер академске студије као и начин утврђивања редоследа кандидата за упис, утврђују се општим актом који доноси Веће Високе школе, у складу са општим актом.

**Права и дужности студената**

**Члан 121.**

Студент има права и дужности утврђене одредбама члана 86. Закона.

Студент има право:

1. На упис, квалитетно школовање и објективно оцењивање;
2. На благовремено и тачно информисање о свим питањима која се односе на студије;
3. На активно учествовање у доношењу одлука, у складу са законом;
4. На самоорганизовање и изражавање сопственог мишљења;
5. На повластице које произилазе из статуса студента;
6. На подједнако квалитетне услове студија за све студенте;
7. На образовање на језику националне мањине, у складу са законом;
8. На различитост и заштиту од дискриминације;
9. Да бира и да буде биран у студентски парламент и друге органе Високе школе.

Студент је дужан да:

1. Испуњава наставне и предиспитне обавезе;
2. Поштује опште акте Високе школе;
3. Поштује права запослених и других студената у Високој школи;
4. Учествује у доношењу одлука у складу са законом.

**Упознавање студената са правима и обавезама**

**Члан 122.**

Студенти се упознају са правима и обавезама на почетку школске године.

Висока школа је дужна да благовремено упозна студенте са правима и обавезама у току школске године везаним за организацију наставе и испита.

Упознавање студената са правима и обавезама врши се објављивањем на огласној табли, публикацијама, штампаним материјалима и на интернет страници Високе школе.

**Право на жалбу**

**Члан 123.**

Студент има право на жале ако сматра да је Висока школа прекршила неку од обавеза из члана 122.став 2. тач. 1) – 3) Статута.

Студент подноси жалбу у року од 8 дана од дана наступања прекршаја из става 1.овог члана.

По жалби из става 1. овог члана одлучује Савет.

**Мировање права и обавеза студената**

**Члан 124.**

Студенту се, на његов захтев, одобрава мировање права и обавеза, у случају:

1. Теже болести;
2. Упућивање на стручну праксу у трајању од најмање шест месеци;
3. Одслужења и дослужења војног рока;
4. Неге детета до годину дана живота;
5. Одржавање трудноће;
6. Припрема за олимпијске игре, светско или европско првенство – када има статус члана репрезентације Републике Србије; и
7. У другим случајевима предвиђеним општим актима Високе школе**.**

Студент који је био спречен да полаже испит због болести или одсуства због стручног усавршавања у трајању од најмање три месеца, може полагати испит у првом наредном року, у складу са општим актом Високе школе.

**Награде и признања**

**Члан 125.**

За успех у току студија, свој рад и допринос афирмацији Високе школе, студенти могу добити награде, стипендије и признања Високе школе.

Одлуку о додели награда, стипендија и признања доноси Веће, у складу са критеријумима које утврђује Веће.

**Престанакстатусастудента**

**Члан 126.**

Статус студента престаје ако студент не заврши студије у року од:

1. Две школске године - ако студијски програм траје једну школску годину;
2. Шест школских година – ако студијски програм траје три школске године;
3. Осам школских година – ако студијски програм траје четири школске године.

Ако је студент студијски програм започео у летњем семестру, рок из става 1. овог члана рачуна се од почетка тог семестра.

У рок из ст. 1. и 2. овог члана не рачуна се време мировања права и обавеза, одобреног студенту, у складу са Законом.

Студенту се на лични захтев, поднет пре истека рока из ст. 1. и 2. овог члана, може продужити рок за завршетак студија;

О захтеву студента из става 4. овог члана одлучује директор, на предлог заменика директора за наставу.

Престанак статуса студента због неблаговременог завршетка студија констатује директор, решењем са дејством од првог наредног дана по истеку рока из ст. 1, 2. и 4. овог члана.

Статус студента престаје и у случају:

1. Завршетка студија;
2. Исписивање са студија;
3. Неуписивања школске године;
4. Изрицања дисциплинске мере искључења са студија.

**Стручни и академски назив**

**Члан 127.**

Лице које заврши студије на Високој школи стиче одговарајући стручни, односно академски назив, у складу са Законом.

Студент који заврши основне академске студије остваривши најмање 240 бодова стиче стручни назив дипломирани економиста са назнаком звања првог степена академских студија из области економије (на енглеском језику: *bachelor with honours).*

Студент који заврши мастер академске студије стиче академски назив мастер економиста, са назнаком звања другог степена мастер академских студија из области економије (на енглеском језику: *master*)

**Правила студија**

**Члан 128.**

При упису сваке школске године студент се опредељује за предмете из студијског програма, у складу са планом извођења наставе.

Полагањем испита студент стиче одређени број бодова, у складу са студијским програмом.

Студент који не положи испит из обавезног предмета до краја школске године, наредне школске године, уписује исти предмет.

Студент који не положи изборни предмет, може наредне школске године поново уписати исти или се определити за други изборни предмет.

Студијским програмом може се условити опредељивање студената за одређени предмет претходно положеним испитима из једног или више предмета утврђених студијским програмом.

Веће доноси општи акт којим се утврђује: ближа организација и извођење студија, правила студирања, напредовање студената, упис у наредну годину студија, праћење и оцењивање студената, укључујући и завршни рад и друга питања везана за наставу, у складу са Статутом.

**Оцењивање студената**

**Члан 129.**

Рад студента у савлађивању појединог предмета континуирано се прати и оцењује током наставе, у оквиру предиспитних обавеза.

За показано знање на испиту, из целине садржаја предмета, студент такође добија оцену.

Без полагања испита студент не може да добије позитивну оцену.

Студент може, осим у првом испитном року по обављеној настави, да полаже предиспитне обавезе још у једном испитном року.

Карактер и садржину испита одређује предметни наставник.

Предметни наставник је обавезан да на почетку наставе упозна студенте са методологијом организације наставе, праћењем рада студената и оцењивањем, карактером и садржином испита, структуром укупног броја поена и начином формирања оцене.

**Испити**

**Члан 130.**

Успех студената на испиту и другим проверама знања изражава се оценама: (9,50 – 10) – изузетно одличан, (9 -9, 49) – одличан, 8 – врло добар, 7 – добар, 6 – довољан и 5 – недовољан.

Испитивачи су дужни водити записник о полагању испита.

У записник о полагању испита и друге исправе студента уносе се прелазне оцене, а оцена није положио (5) није прелазна и уписује се само у записник.

Испит је јаван.

Испит је јединствен и полаже се само усмено, само писмено или писмено и усмено.

Када се испит полаже писмено и усмено, писмени део испита је елиминаторан.

Начин полагања испита, испитни рокови, обезбеђивање јавности, оцењивање на испиту и друга питања од значака за оцењивање успеха студената, уређују се општим актом који доноси Веће Високе школе.

**Време одржавања испита**

**Члан 131.**

Испити се одржавају у испитним роковима: у јануарском, априлском, јунском, септембарском и октобарском.

**Приговор на оцену**

**Члан 132.**

Студент има право да поднесе приговор директору на добијену оцену, ако сматра да испит није обављен у складу са законом, Статутом и другим актима Високе школе, у року од два дана од дана добијања оцене.

Приговор из става 1. подноси се у року од најдуже 36 часова од дибијања, односно објављивања оцене.

Директор је обавезан да у року од 24 часа од добијања приговора разматра приговор и донесе одлуку о приговору.

Уколико се приговор студента усвоји студент може полагати испит у року од 3 (три) дана од дана пријема одлуке којом се усваја његов приговор.

Савет одлучује о приговору студента на претходну одлуку директора из става 1. овог члана.

**Последице неположеног испита**

**Члан 133.**

Испит из исток предмета студент може полагати највише три пута у току једне школске године.

Изузетно, студент коме је преостао један неположен испит из студијског програма уписане године студија има право да тај испит полаже у накнадном испитном року до почетка наредне школске године .

На лични захтев, студент може испит из става 2. овог члана полагати пред испитном комисијом.

**Посебан услов за упис у наредну годину**

**Члан 134.**

Студент може уписати наредну годину студија само уколико има најмање један позитивно оцењен семинарски рад из било ког предмета претходне године студије, а из кога је положио испит.

**Завршни рад**

**Члан 135.**

Основне академске студије завршавају се полагањем свих предвиђених испита и испуњавањем осталих студијских обавеза, израдом завршног рада и његовом јавном одбраном.

Мастер академске студије завршавају се полагањем свих предвиђених испита и испуњавања осталих студијских обавеза, израдом завршног рада и његовом јавном одбраном.

Број бодова којим се исказује завршни рад, улази у укупан број бодова потребних за завршетак студија.

Успех на јавној одбрани завршног рада изражава се описно, и то: <<одбрањен>>, односно <<није одбрањен>>.

Општим актом који доноси Веће Високе школе ближе се уређује полагање, поступак пријаве, оцене и одбране завршног рада.

**Дисциплинска одговорност студента**

**Члан 136.**

Студент одговара за повреду обавезе која је у време извршења била утврђена општим актом Високе школе, на начин и по поступку утврђеним тим актом.

**Накнада штете студената**

**Члан 137.**

Студент који намерно или из крајње непажње проузрокује штету Високој школи дужан је да насталу штету и надокнади.

Ако штету проузрокује више студената сваки студент је одговоран за део штете коју је проузроковао.

Уколико се за сваког студента не може утврдити део штете коју је проузроковао, сматра се да су сви подједнако одговорни и штету надокнађују у једнаким деловима.

**Поступак за утврђивање штете**

**Члан 138.**

Директор покреће поступак за утврђивање одговорности студента за штету и именује комисију за утврђивање штете, у року од пет дана од дана пријема пријаве о проузрокованој штети или сазнања да је штета проузрокована.

Постојање штете, околности под којима је настала, ко је проузроковао, њену висину, као и начин како ће се надокнадити, утврђује комисија за утврђивање штете.

На основу предлога комисије из претходног става овог члана, директор доноси решење којим се студент обавезује да надокнади штету или се ослобађа одговорности.

**Висина штете**

**Члан 139.**

Висина штете утврђује се на основу тржишне или књиговодствене вредности ствари, а ако то није могуће, штета се утврђује у паушалном износу, проценом штете или вештачењем стручног лица.

Решење којим се студент обавезује да надокнади штету, одређује се начин и рок накнаде штете.

Студент је дужан да по пријему решења дậ писану изјаву ( сагласност) којом прихвата или не прихвата да надокнади материјалну штету.

У случају да студент не да сагласност из става 3. овог члана Висока школа ће поднети тужбу надлежном суду за надокнаду штете.

**XII ЕВИДЕНЦИЈА И ЈАВНЕ ИСПРАВЕ**

**Јединствени информациони систем Високе школе**

**Члан 140.**

Евиденција коју води Висока школа део је јединственог система Високе школе, у складу са општим актом који доноси Савет.

**Евиденција Високе школе**

**Члан 141.**

Висока школа је дужна да води следеће евиденције:

1. Матичну књигу студената;
2. Евиденцију о издатим дипломама и додацима диплома;
3. Записник о полагању испита;

Поред евиденције из става 1. овог члана, Висока школа води и евиденцију о:

1. Кандидатима за упис;
2. Уписаним студентима;
3. Уписаним полазницима програма стручног усавршавања који немају карактер студија;
4. Дипломираним студентима;
5. Финансијским рачунима;
6. Истраживачким, стручним и другим пројектима;
7. Истраживачким, консултантским и комерцијалним уговорима;
8. Имовини;
9. Запосленом особљу и лицима која обављају послове из делатности Високе школе по уговору;
10. Другим подацима које одреди Савет Високе школе.

Евиденција из става 1. овог члана води се по јединственом методолошком принципу, уношењем података у књиге, обрасце, средства за аутоматску обраду података и друга средства за вођење евиденције.

На Високој школи се формира јединствен информациони систем Високе школе ради вођења јединствене евиденције.

За функционисање јединственог информационог система Високе школе одговоран је Центар за информационе технологије Високе школе.

Заштита и коришћење података из евиденције врши се у складу са прописима.

**Јавне исправе**

**Члан 142.**

На основу података из евиденције, Висока школа издаје јавне исправе, у складу са Законом.

Јавне исправе су:

1. студентска књижица;
2. диплома о стеченом високом образовању;
3. додатак дипломи.

Висока школа издаје диплому студенту који је завршио студије.

Уз диплому обавезно се издаје и додатак дипломи.

**Оглашавање дипломе и додатка дипломе ништавим**

**Члан 143.**

Диплома, односно додатак дипломи стечен на Високој школи оглашава се ништавим, ако су издати од неовлашћене организације; ако су потписани од неовлашћеног лица; ако ималац дипломе није испунио све испитне обавезе на начин и по поступку утврђеном законом и студијским програмом Високе школе, и у другим случајевима у складу са законом.

Висока школа може у свако доба огласити ништавом диплому, односно додатак дипломи по службеној дужности или по предлогу странке, из разлога који су утврђени Законом. Ресорно министарство, по службеној дужности, оглашава ништавим диплому, односно додатак дипломи, из разлога утврђених у ставу 1. тачка 1, овог члана.

Поступак за оглашавање ништавом дипломе, односно додатка дипломи може покренути свако заинтересовано лице.

У поступку за оглашавање дипломе, односно додатка дипломи, Веће образује комисију од три члана, која утврђује све одлучне чињенице и околности од значаја за доношење решења, спроводи посебан испитни поступак, спроводи доказни поступак и сачињава извештај са предлогом за Веће.

Решење о оглашавању ништавом дипломе, односно додатка дипломи доноси Веће.

**Издавање нове јавне исправе**

**Члан 144.**

На основу података из евиденције, Висока школа издаје нову јавну исправу само ако је претходно оригинална јавна исправа проглашена неважећом, у складу са Законом.

Издата јавна исправа из става 1. овог члана има значај оригиналне јавне исправе.

**XIII ПРИЗНАВАЊЕ СТРАНЕ ВИСОКОШКОЛСКЕ ИСПРАВЕ**

**Поступак признавања стране високошколске исправе**

**Члан 145.**

Поступак признавања стране високошколске исправе спроводи се, у складу са Законом и Статутом.

Поступак признавања стране високошколске исправе покреће се на захтев странке.

Странка подноси два примерка захтева за признавање стране високошколске исправе на прописном обрасцу, преко комисије за признавање страних високошколских исправа (у далјем тексту: Комисија)

Комисија може да образује посебну стручну комисију од три члана из реда наставника Високе школе, ради давања стручног мишљења о признавању стране високошколске исправе.

Комисија подноси извештај Већу са одговарајућим предлогом.

**Одлучивање Већа о признавању стране високошколске исправе**

**Члан 146.**

На основу извештаја и предлога Комисије из члана 159. Статута, Веће утврђује предлог одлуке о признавању стране високошколске исправе.

На предлог Комисије, пре утврђивања предлога одлуке из става 1. овог члана, Веће може донети одлуку којом ће обавезати странку да положи додатне испите.

У одлуци из става 2.овог члана наводи се тачан назив предмета из којих се полажу испити.

Одлука из става 2. овог члана коначна.

Када странка положи све предвиђене испите, Веће утврђује предлог одлуке о признавању стране високошколске исправе.

Висока школа води евиденцију и трајно чува документацију о признавању страних високошколских исправа.

**XIV СТАТУТ И ДРУГИ ОПШТИ АКТИ**

**Статут**

**Члан 147.**

Статут и измене и допуне Статута доноси Савет, на предлог Већа или Оснивача.

Тумачење Статута даје Савет.

Предлог Статута, односно његове измене и допуне предлаже Статутарна комисија Високе школе.

Предлог Статута, Статутарна комисија доставља Већу које утврђује предлог и доставља га Савету на усвајање.

Поступак за доношење Статута, односно његове измене и допуне покрећу Веће, Савет или директор или Оснивача.

**Статутарна комисија**

**Члан 148.**

Статутарна комисија је стручно и саветодавно тело Савета, Већа и директора.

Статутарну комисију чине четири члана које бира Савет из реда наставника, на предлог Већа и један члан кога бира Студентски парламент уз сагласност Оснивача.

Мандат чланова Статутарне комисије траје три године и прати мандат Савета, изузев члану кога бира Студентски парламент, коме мандат траје годину дана.

Председник Статутарне комисије бира се из реда наставника који су чланови Статутарне комисије, већином гласова, укупног броја чланова Статутарне комисије.

Статутарна комисија:

1. сачињава нацрт Статута, односно његове измене и допуне;
2. прати примену Статута и осталих општих аката Високе школе;
3. упозорава директора, Веће и Савет о случајевима непридржавања Статута и предлаже мере за превазилажење насталих проблема;
4. даје мишљење о усклађености општих аката Високе школе са Статутом;

Статутарна комисија ради на седницама.

Секретар Високе школе учествује у раду Статутарне комисије, без права гласа.

**Друга општа акта Висока школа**

**Члан 149.**

Друга општа акта Високе школе доносе: Савет, Веће и директор, у скалду са законом, подзаконским актима и Статутом уз сагласност Оснивача, а на предлог Комисије за ираду нормативних аката.

**XV ПРЕЛАЗНЕ И ЗАВРШНЕ ОДРЕДБЕ**

**Први избор органа, органа управљања и стручних органа Високе школе**

**Члан 150.**

Конституисање Савета и Већа и избор директора и заменика директора уз сагласност Оснивача по Закону и Статуту извршиће се у року од 3 месеца од добијања дозволе за рад.

Новоизабрани директор и заменици директора ступају на дужност наредног дана по извршеном поступку из става 1. овог члана.

**Први поступак избора Студентског парламента Високе школе**

**Члан. 151**

Први поступак избора за Студентски парламент Високе школе по Закону и Статуту спроводи комисија од три члана, од којих су два студенти, а један наставник, коју именује директор у року од осам дана од дана почетка примене Статута.

Комисија из става 1. овог члана утврђује поступак избора у року од 30 дана од дана почетка примене Статута спроводи изборе за Студентски парламент Високе школе.

**Ступање Статута на снагу**

**Члан 152.**

Статут ступа на снагу даном у року од осам дана од дана објављивања на огласној табли Високе школе Доситеј.

